b'\n_START_ARTICLE_\nEUROVOC\n_START_SECTION_\nIstoric\n_START_PARAGRAPH_\nTezaurul EUROVOC a fost realizat \xc3\xaen anul 1984 ca rezultat al unui ini\xc8\x9biative comune a Parlamentului European \xc8\x99i a Oficiului pentru Publica\xc8\x9bii Oficiale al Comunit\xc4\x83\xc8\x9bilor Europene. Pentru Parlamentul European se punea problema index\xc4\x83rii documentelor parlamentare \xc8\x99i documentelor din bibliotec\xc4\x83, iar pentru OPOCE era nevoie de indexarea textelor publicate \xc3\xaen Jurnalul Oficial. Eurovoc r\xc4\x83spunde nevoii constante a unui instrument multidisciplinar care, fiind general, poate, \xc3\xaen acela\xc8\x99i timp, s\xc4\x83 acopere toate domeniile tratate de Uniunea European\xc4\x83. Accentul este pus pe activit\xc4\x83\xc8\x9bile parlamentare, ceea ce permite utilizarea sa de c\xc4\x83tre parlamentele na\xc8\x9bionale. Acest instrument documentar este multilingv de la crearea sa. El includea la \xc3\xaenceput \xc8\x99apte limbi: germana, engleza, daneza, franceza, italiana, greaca \xc8\x99i olandeza. Limba folosit\xc4\x83 pentru conceperea sa e franceza, iar celelalte limbi sunt traduceri. Transform\xc4\x83rile Uniunii Europene au implicat noi edi\xc8\x9bii \xc8\x99i noi versiuni lingvistice; \xc3\xaen 1987 apare a doua edi\xc8\x9bie care cuprinde dou\xc4\x83 limbi suplimentare: spaniola \xc8\x99i portugheza. A treia edi\xc8\x9bie, versiunea 3.0, dateaz\xc4\x83 din 1995. Aceste edi\xc8\x9bii apar pe suport de h\xc3\xa2rtie.\n_START_SECTION_\nGestiunea tezaurului Eurovoc\n_START_PARAGRAPH_\nEurovoc este gestionat din 1999 de dou\xc4\x83 comitete: Comitetul de conducere \xc8\x99i Comitetul tehnic. Aceste dou\xc4\x83 comitete sunt interinstitu\xc8\x9bionale \xc8\x99i sunt compuse din membrii ai urm\xc4\x83toarelor institu\xc8\x9bii comunitare: Parlamentul European, Oficiul pentru Publica\xc8\x9bii Oficiale al Comunit\xc4\x83\xc8\x9bilor Europene, Consiliul Uniunii Europene, Comisia European\xc4\x83, Curtea de Justi\xc8\x9bie a Uniunii Europene, Curtea European\xc4\x83 de Conturi. Institu\xc8\x9biile cele mai active \xc3\xaen actualizarea tezaurului sunt OPOCE, Parlamentul European \xc8\x99i Comisia European\xc4\x83. Din 1999, gestiunea tezaurului a fost modificat\xc4\x83. Dou\xc4\x83 comisii, una de conducere \xc8\x99i una tehnic\xc4\x83, sunt constituite. O decizie interinstitu\xc8\x9bional\xc4\x83 hot\xc4\x83r\xc4\x83\xc8\x99te o actualizare a tezaurului, fapt ce duce la versiunea 3.1. Ea cuprinde dou\xc4\x83 limbi suplimentare: suedeza \xc8\x99i finlandeza. Noua versiune Eurovoc dispune, pentru prima dat\xc4\x83, de propriul site pe Internet \xc8\x99i este accesibil\xc4\x83 online. \xc3\x8entre timp, se decide o modificare total\xc4\x83 a tezaurului care ajunge la varianta 4.0, ap\xc4\x83rut\xc4\x83 \xc3\xaen noiembrie 2002. Edi\xc8\x9bia urm\xc4\x83toare, versiunea 4.1, este online la \xc3\xaenceputul lui 2004.\n_START_SECTION_\nRolul Comitetului de conducere\n_START_PARAGRAPH_\nComitetul de conducere define\xc8\x99te liniile directoare ale tezaurului, \xc3\xaen special obiectivele \xc8\x99i priorit\xc4\x83\xc8\x9bile acestuia. El a decis s\xc4\x83 revad\xc4\x83 \xc3\xaen \xc3\xaentregime tezaurul pentru versiunea 4.0. Pentru aceast\xc4\x83 munc\xc4\x83, Parlamentul European a deta\xc8\x99at doi documentari\xc8\x99ti care s-au ocupat de tezaur timp de 18 luni. Comitetul a studiat perspectivele de dezvoltare ale tezaurului \xc8\x99i a fixat calendarul urm\xc4\x83toarelor edi\xc8\x9bii. El a decis s\xc4\x83 publice o nou\xc4\x83 edi\xc8\x9bie a tezaurului \xc3\xaen fiecare an. Comitetul de conducere verific\xc4\x83 fiecare versiune \xc3\xaenainte de a fi online \xc8\x99i ia decizia s\xc4\x83 produc\xc4\x83 o edi\xc8\x9bie pe h\xc3\xa2rtie pe l\xc3\xa2ng\xc4\x83 edi\xc8\x9bia online. Atribuie bugetul anual previzional \xc3\xaen care sunt incluse actualizarea, licen\xc8\x9bele \xc8\x99i posturile de lucru. Disponibilitatea noilor versiuni lingvistice este urm\xc4\x83rit\xc4\x83 cu aten\xc8\x9bie._NEWLINE_Contactele regulate cu echipa tehnic\xc4\x83 a OPOCE sunt stabilite pentru a cunoa\xc8\x99te munca efectuat\xc4\x83, nevoile care trebuie luate \xc3\xaen considerare, num\xc4\x83rul de licen\xc8\x9be contractate. \xc3\x8en noiembrie 2005 a fost trimis un chestionar tuturor utilizatorilor cu scopul de a cunoa\xc8\x99te mai bine nevoile \xc8\x99i a\xc8\x99tept\xc4\x83rile lor. Concluziile acestor anchete au fost prezentate cu ocazia conferin\xc8\x9bei Eurovoc care a avut loc \xc3\xaen martie 2006. Mai multe organisme coopereaz\xc4\x83 pentru a dezvolta un vocabular controlat. \xc3\x8en cadrul acestui vocabular, Eurovoc e un element de referin\xc8\x9b\xc4\x83. Comitetul de conducere are \xc3\xaen vedere organizarea unui schimb de experien\xc8\x9b\xc4\x83 cu alte institu\xc8\x9bii comunitare \xc3\xaen acest domeniu.\n_START_SECTION_\nC\xc4\x83utarea \xc3\xaen EUROVOC\n_START_PARAGRAPH_\nC\xc4\x83utarea pe meniu prezint\xc4\x83 21 de domenii acoperite de Eurovoc. Este vorba de principalele activit\xc4\x83\xc8\x9bi comunitare \xc8\x99i politice ale UE: institu\xc8\x9bii, via\xc8\x9ba politic\xc4\x83, rela\xc8\x9bii interna\xc8\x9bionale, drept, probleme sociale, locuri de munc\xc4\x83, mediu \xc3\xaenconjur\xc4\x83tor, agricultur\xc4\x83, transport. Structura Eurovoc con\xc8\x9bine o clasificare ierarhic\xc4\x83 \xc8\x99i poate avea p\xc3\xa2n\xc4\x83 la patru nivele de termeni specifici. Domeniile sunt identificate prin dou\xc4\x83 cifre \xc8\x99i un termen (de exemplu, 10 Comunitatea european\xc4\x83). Aceste domenii con\xc8\x9bin microtezaure care sunt identificate prin patru cifre din care primele dou\xc4\x83 apar\xc8\x9bin domeniului (1011 Drept comunitar). \xc3\x8en total, exist\xc4\x83 127 de microtezaure. Pentru a facilita \xc8\x99i simplifica versiunea tezaurului, poli-ierarhia nu a fost acceptat\xc4\x83 dec\xc3\xa2t \xc3\xaen cazul organiza\xc8\x9biilor interna\xc8\x9bionale sau \xc3\xaen cazul \xc8\x9b\xc4\x83rilor. Al\xc8\x9bi descriptori apar\xc8\x9bin doar unui singur domeniu, chiar dac\xc4\x83 descriptorul ar putea fi ata\xc8\x99at mai multor domenii. Noti\xc8\x9ba unui descriptor cuprinde: MT-microtezaur, UF (Use For) - utilizat pentru, BT (Broad Term) - termen generic, NT (Narrow Term) - termen specific, RT (Related Term) - termen asociat. Dac\xc4\x83 este necesar, o SC (Scope Note) este ad\xc4\x83ugat\xc4\x83: ea este fie o defini\xc8\x9bie care precizeaz\xc4\x83 sensul descriptorului, fie o not\xc4\x83 de utilizare care precizeaz\xc4\x83 contextul de utilizare al descriptorului. Este posibil de a avea acces direct la traducerea termenului \xc3\xaen toate celelalte limbi. De asemenea, \xc3\xaen func\xc8\x9bie de nevoi, un simplu clic permite schimbarea limbii \xc3\xaen cursul interog\xc4\x83rii online.\n_START_SECTION_\nUtiliz\xc4\x83ri \xc3\xaen parlamentele na\xc8\x9bionale\n_START_PARAGRAPH_\nNumeroase parlamente na\xc8\x9bionale sunt interesate de Eurovoc prin intermediul CERDP (Centrul European de Cercetare \xc8\x99i Documentare Parlamentar\xc4\x83). Pentru a-\xc8\x99i preg\xc4\x83ti integrarea \xc3\xaen Uniunea European\xc4\x83, mai multe parlamente au tradus tezaurul: Lituania, Slovenia, Polonia, Rom\xc3\xa2nia, Cehia. Alte parlamente au decis s\xc4\x83 traduc\xc4\x83 tezaurul \xc3\xaen cadrul unei cooper\xc4\x83ri cu Uniunea: Albania, Croa\xc8\x9bia \xc8\x99i Rusia. Din 1995, tezaurul nu a mai fost editat \xc3\xaen versiunea pe h\xc3\xa2rtie.'